ANC-takleier doodgeskiet‘n Takleier van die ANC in Durban is Sondagmiddag doodgeskiet. “Sithembiso Ngidi, ‘n uitvoerende lid van wyk 75 Jacobs-gebied, is doodgeskiet toe hy aan ‘n deur-tot-deur verkiesingsveldtog in Lamontville informele nedersetting, suid van Durban, deelgeneem het,” het Bongani Mthembu, woordvoerder vir die party, gesê. Kaptein Thulani Zwane, woordvoerder van die polisie, het gesê hy is in Swintonweg, Lamontville doodgeskiet. Mthembu sê die ANC is geskok deur die aanval en doen ‘n beroep op wetstoepassers om te verseker dat die oortreders suksesvol vervolg sal word. Niemand is nog in hegtenis geneem in verband met die voorval nie. “Die ANC betoon sy medelye met die familie, kamerade en vriende,” het Mthembu bygevoeg.